khistorydata/jeongjo-sjw-relations huggingface dataset:
정조 24년
徐有聞以御營廳言啓曰今二月初二日王世子冠禮冊儲進謝箋時依兵曹節目弘化門入直軍五十名銅龍門入直軍二十名建陽門入直軍十名待標信除出新營入直千摠趙宅鎭出番哨官姜道彬金泰協率領弘化門外排立作門而事畢後各還本處入直之意敢啓傳曰知道
정조 24년
贊善李城輔疏曰伏以天休滋至大禮隔夜臣民蹈忭曷有其極臣於見職萬萬不稱國人之所共知辭本之外前後附奏悉暴微懇而第自奉二字下敎至今惶隕不知攸措臣於是益無所逃其罪矣臣以罪戾之蹤不敢屢煩文字有若雍容辭遜者然今玆入城恭俟有司之勘正而倘蒙聖慈曲賜體諒將臣職名亟許鐫改俾得以軍銜入參慶禮則微分可以粗安矣臣不勝云云答曰省疏具悉卿懇以贊善上來當以贊善行禮卿須安心仍傳曰此批答遣史官傳諭
정조 24년
庚申二月初一日子時上詣景慕宮親行朔祭兼告由祭入侍時行都承旨閔台爀行左承旨李書九行右承旨李益運右副承旨徐有聞同副承旨趙弘鎭記事官洪奭周金啓溫記注官金景煥承膺祚檢校直提學徐龍輔李晩秀檢校直閣徐榮輔沈象奎直閣金近淳以次侍立親祭時至上具冕服出齋殿門就板位行再拜禮詣盥洗位盥洗進詣廟內上香奠幣獻酌大祝讀祝訖上詣飮福位飮福降就板位行再拜禮詣望燎位望燎還詣齋殿少頃命入外辦上出齋室東門乘輿出日瞻門逌瞻門入弘化門明政門永淸門交泰門還內諸臣以次退出
정조 24년
庚申二月初一日辰時上御便殿禮房承旨入侍時右副承旨徐有聞記事官金啓溫記注官金景煥記事官李存秀檢校直提學李晩秀以次進伏訖上曰禮兵換房出榻敎晩秀曰王世子冠禮時臨殿命賓贊以權停禮爲之事命下矣處所以何處爲之乎上曰仁政殿爲之而諸臣中年老人直詣冠禮處所可也晩秀曰寢殿傳冊之意旣承下敎矣處所以何處書入於儀註而百官行禮若値內庭之狹窄則何以磨鍊乎上曰顧今精力雖於寢殿廳事誠難作氣卽座勢將在寢所房內亦依權停禮例爲之百官則內庭狹窄置之可也晩秀曰明日冠禮冊儲時贊善班次事當同參於春坊之班而兩儒臣資級俱高與賓客同班似合事宜故敢此仰達矣上曰禮重儒臣之道當以賓禮待之爲別班位在師傅之後可也竝出擧條有聞曰明日大小臣僚咸簉班聯而諸承旨則元無進參於班次之例特許隨品成班同伸祝慶之忱似好矣上曰依所奏爲之也有聞曰命賓時及頒敎時禮兵房承旨外諸承旨亦當進參乎上曰亦爲依所奏也仍命退諸臣以次退出
정조 24년
行都承旨閔台爀坐行左承旨李書九坐行右承旨李益運坐行左副承旨鄭尙愚坐右副承旨徐有聞坐直同副承旨趙弘鎭坐直注書洪奭周仕直金啓溫仕事變假注書尹致永仕
정조 24년
王世子冠禮冊儲後大殿王大妃殿惠慶宮中宮殿世子宮內閣政院玉堂宗親儀賓朝廷二品以上六曹堂上兩司長官奉朝賀單子問安答曰知道
정조 24년
傳于鄭尙愚曰大臣入侍
정조 24년
傳于鄭尙愚曰兩儒賢入侍
정조 24년
傳于鄭尙愚曰惠堂入侍
정조 24년
傳于徐有聞曰重臣尹師國書寫大小達字省字而問安牌徽旨馬牌亦爲書寫熟馬一匹令內寺傳之
정조 24년
傳于李益運曰如充軍降定等不入於歲抄放未放之罪名有之草記事分付
정조 24년
以吏曹朝官年七十以上加資下批單子傳于李書九曰其中有實職而陞資人敦寧都正或五衛將加設擬入其餘僉知加設擬入文蔭武若有見漏者更爲看詳於官案草記
정조 24년
有政吏批行判書金文淳進參判曺允大進參議未差行左承旨李書九進以李秉模爲奏請正使李集斗爲副使朴鍾淳爲書狀官李濟萬爲洪州牧使行大護軍宋煥箕今超崇政贊善李城輔今超資憲陞拜事承傳左副承旨鄭尙愚弼善尹光普禮曹參議金祖淳吏曹參議李魯春以上今加嘉善修撰曺錫中今加通政加資事承傳兼輔德單尹光顔除授事承傳副司果閔游趙錫晦金若鍊洪克浩姜碩龜李瑞朝申史澳李益洙朴道翔京畿都事洪秉益成歡察訪李得休社稷令李宇炯前判校金禧麟前都事咸士謙金匡國金鳳郁金致恒前察訪康正夏前正郞李福休前正朴命球前都事申宅和李永馥前察訪鄭徵最前典籍柳楦忠淸都事李燾前察訪李鳳翼前直講崔起謙前察訪趙德亮前典籍朴顯輔副司果權彝性忠勳都事沈原之副司果李樂培趙瑗鄭謙煥廣興守南羲老前令李光德前郡守李東迪趙重瞻前經歷李涑副司果趙祥逵前郡守金命淳趙有善廣興令閔光暹前令李顯民李潤身前縣令李斗源副司果任光白前縣令柳趙亨逵前正郞洪若浩前縣監徐有容前衛率羅烈前縣監沈斗漢趙鎰崔昌迪尹聚東金載恒司饔直長鄭元鼎典設別檢任忠白監役金鎭東前監役姜宅一前敎官李克永前監役李顯模鄭世煥前參奉鄭桔前都事曺羽振前守奉官韓箕鎭李有幹前別提申鉐前察訪申鉀前引儀安載復前察訪金象行前直長高萬說前府使柳光濂前郡守閔養洙前僉使鄭厚成金天澤鄭德熀金衡一前郡守鄭義誠前僉使徐命基前縣監李尙蕃前僉使金德鉉徐翰修鄭聖三朴成大前判官李光春前縣令李亨道前監察車萬奎前守門將金宇觀前察訪崔鎭華朴泰興前別提趙璹前萬戶崔澐金應淸前察訪高鳳允今加通政朝官年七十以上加資事承傳右贊成宋煥箕單付傳命司謁池養謙金胤明單付
정조 24년
兵批判書趙鎭寬進參判金履翼入直參議申獻朝病參知兪岳柱病右副承旨徐有聞進判府事宋煥箕單付副司果尹斗基沈來永朴宗慶朴尙榮具悌元金基允沈允之金世淳尹仁基單付百官加下批以南周獻金會淵爲副率沈應奎成時柱爲侍直金日柱徐畊輔爲洗馬
정조 24년
傳于鄭尙愚曰參贊中耆堂許遞贊善李城輔除授待開門牌招仍卽肅命之意史官傳諭
정조 24년
鄭尙愚以侍講院言啓曰新除授兼輔德尹光顔時無職名令該曹口傳付軍職何如傳曰允
정조 24년
兵曹口傳政事行副護軍尹光顔單付
정조 24년
傳于李書九曰中官曺壽喆朱世章竝百官加親授
정조 24년
以吏曹玄杞歲抄單子傳于徐有聞曰不必深責職牒還給
정조 24년
以吏曹李昌伋歲抄單子傳于徐有聞曰旣無干犯而以其連累許多年尙在不爲擧論之中揆以刑政過矣特爲蕩滌敍用
정조 24년
傳于李書九曰吏兵批歲抄點下者依例捧傳旨
정조 24년
徐有聞以都摠府言啓曰今日入直內三廳武兼禁軍及軍兵等當爲中日習射而王世子冠禮冊儲相値不得爲之之意敢啓傳曰知道
정조 24년
鄭尙愚以侍講院言啓曰王世子旣行冊禮本院及翊衛司自今日入省記之意敢啓傳曰知道
정조 24년
李書九以吏曹言啓曰在前頒赦時例有別歲抄書入之事矣今則何以爲之敢稟傳曰書入可也
정조 24년
李書九以吏批言啓曰弘文館應敎金近淳加資事命下矣雖已資窮未經準職何以爲之敢稟傳曰準職除授可也
정조 24년
李書九以吏曹言啓曰別歲抄書入事命下矣永不敍用居中居下亦爲書入乎敢稟傳曰書入可也
정조 24년
閔台爀以戶曹言啓曰謹奉傳敎兼贊善宋煥箕入城後米肉柴炭遣本曹郞官及各其司郞官輸送則以爲旣無京第不敢冒受云何以爲之敢稟傳曰更爲輸送
정조 24년
閔台爀以戶曹言啓曰謹奉傳敎米肉柴炭遣本曹郞官及各其司郞官更爲輸送于兼贊善宋煥箕城外所住處則領受之意敢啓傳曰知道
정조 24년
鄭尙愚以禮曹言啓曰王世子冠禮冊儲祗告廟社殿宮頒敎八方此實宗社億萬年無疆之基當此擧國同慶之日設科取人乃是應行之典今番慶科以何科設行而以何間擇日乎敢稟傳曰今番皆遵顯廟朝辛卯年已例用之而冊封冠禮合慶設別試今亦依此爲之以庭試別試除講試取初試數依癸亥年例取千人三月念後擇吉可也
정조 24년
鄭尙愚以禮曹言啓曰王世子冠禮冊儲取稟草記傳曰今番皆遵顯廟朝辛卯年已例用之而冊封冠禮合慶設別試今亦依此爲之以庭試別試除講試取初試數依癸亥年例取千人三月念後擇吉可也事命下矣慶科庭試吉日令日官池景喆推擇則文武科初試來三月二十一日殿試來四月初三日放榜同月初八日辰時爲吉云以此日時知委京外何如傳曰允
정조 24년
徐有聞以兵曹言啓曰別歲抄書入事命下矣準期不敍人員亦爲書入乎敢稟傳曰書入可也
정조 24년
禁府定配身死未蒙放罪人秩單子判付啓竝只依此施行爲旀仍秩中申光復段身故久矣盧聖中段姓名尙在朱炯魯不足責蕩滌爲良如敎以放逐鄕里罪人秩單子判付啓放秩仍秩依此施行爲旀邊景鵬咸昌郁不足責竝蕩滌爲良如敎以草記未下罪人秩單子判付啓竝蕩滌爲良如敎以未及拿來罪人秩單子判付啓分揀爲良如敎以放歸田里身死未蒙放罪人秩單子判付啓仍秩依此施行爲旀金相福段身死久矣姓名爻周爲良如敎
정조 24년
王世子竹冊文王若曰壽祿無疆寅修三加之禮宗祧有托申鞏萬年之圖爰參彝章誕宣嘉典咨爾元子膺昌熾運挺岐嶷姿其生也夫子降彩之年天地人相與維時則慈官流虹之節月日辰俱良望之儼而卽之溫自是帝王家器度言有則而動有法已見學問上工夫祥暉駐長樂之春蓋體遲遲又久之意元朝展廟宮之謁怳承洋洋如在之音竊取三善寓物之規思循兩儀成位之義冠而命字策而定號考之禮則得其倫乾以易知坤以簡能在於事而順且吉文章煥然有述符聖祖攸行之儀物采務從省繁遵寧考祈永之旨天時叶慶萬品屬回泰之期輿情導和八域騰重离之頌玆命爾爲王世子爾其懋昭令聞永受弘祺精一執厥中卽我家傳授之法涵養須用敬乃聖門貫徹之工龜從筮從卿士從庶民從是謂大同奠厥磐泰升如恒如南山如松栢如詒爾多福施及子孫而哲吉罔不在初惟恭儉可以養德學以親賢而進念玆在玆勤是修業之要無逸乃逸遇物則誨縱自愧於身敎順志爲心尙克欽哉面命領議政李秉模製進
정조 24년
王世子敎命文王若曰周儲冊而一日三朝黃离元吉唐禮冠於中春二月朱芾斯煌庸循彝章式擧寶典咨爾元子天挺秀異祥叶虹流日就溫文謨詒燕翼皇穹篤佑會夫子以降之年祖宗垂庥符壽母載夙之日宗社神人之攸托緝熙光明之是期三殿供繞膝之歡祗奉遇物之誨八域繫延頸之望夙著好學之誠羲經蒙養之工仁聞亹亹漢文豫建之策予意遲遲迺倣大戴筮賓之儀先擧元聖祝雍之禮以歲之正以月之令物采旣備於三加謀人而協謀龜而從位號誕膺於貳邸大庚其兆猗肅祖載冕之年用申於千乃寧王受冊之歲玆命爾爲王世子爾其念玆付畀之重體予誥戒之勤一人有慶之符萬年無疆之祿益勉克勤而克敬可見丕顯而丕承於戲尊聖學而振文敎自是我家大度遵王道而斂箕福蓋亦列朝宏謨故玆敎示想宜知悉大提學洪良浩製進
정조 24년
敎中外大小臣寮耆老軍民閑良人等書王若曰重离膺一人之貞顯冊肇錫元服備四禮之始縟儀竝行肆將十行之播脩誕示八方之同慶念儲嗣爲國之本而聖王所重者冠宗廟奉匕鬯之尊羲經有訓黻冕受醴醮之禮戴記可徵顧寡躬丕承洪基幸元良篤生異質當尼嶽降聖之歲月日同符於慈宮錫姬家敎胄之名神人早托於元子岐嶷天挺聰明孝友之根心溫文日章容貌辭氣之合度習春詩而冬禮敎諭遵保傅之編講魯論與鄒書問難動賓僚之色丕責當付於主器沖齡已屆於勝冠殿宮供繞膝之歡予無憂矣臣民切延頸之望寧可緩歟始以蒙養之功姑鄭重於丕號玆當賁服之日宜晉居於少陽太歲回於後庚前星耀重暉之彩令月貞于維卯司天奏亭午之時已於本月初二日就加元服冊封爲王世子堯收舜冕之載加儼威儀之可象殷瑚夏璜之有守仰宗祧之彌尊寶冊揚庭烝然萬姓之翹首玄端登阼煥乎七章之華躬珩珮鏗鏘自中肆夏之節樽罍瀲灧遙連少海之波遵先王長久之謨盛禮竝擧於一日荷皇穹篤棐之眷靈籙永鞏於萬年旣受賀於昕朝遂布恩於率土祥光日曜欣欣然拭目而瞻協氣風馳洋洋乎盈耳之響謳歌屬於夏啓爭稱翼子之詒謀寢膳問於周宮佇見國人之興孝胄筵曉闢士多陳善而弼違甲觀春回時宜行仁而布德自本月初二日昧爽以前除謀反大逆謀叛子孫謀殺毆罵祖父母父母妻妾謀殺夫奴婢謀殺主謀故殺人魘魅蠱毒關係國家綱常贓汚强竊盜外雜犯死罪以下徒流付處安置充軍已至配所未至配所已發覺未發覺已決正未決定咸宥除之敢以宥旨前事相告言者以其罪罪之在官者各加一資資窮者代加於戲十六言傳授之心法如日月之繼明四百年積累之邦基竝泰華而增固庶品同囿於壽域諸福用敷於箕疇故玆敎示想宜知悉大提學洪良浩製進
정조 24년
庚申二月初二日午時上御便殿大臣兩儒賢惠堂入侍時行左承旨李書九行右承旨李益運左副承旨鄭尙愚記事官洪奭周記注官金景煥記事官李存秀領議政李秉模左議政沈煥之右議政李時秀兼贊善宋煥箕贊善李城輔宣惠廳堂上金文淳徐龍輔以次進伏訖秉模等曰日吉辰良慶禮誕成萬億年無疆之基自今伊始歡欣慶忭率普惟均此時聖體若何上曰今玆慶禮寔賴皇天祖宗之眷佑篤棐而予心之一則慶幸一則孺慕不知何以形喩矣顧今精力實難酬應而特以兩儒賢之故有此召接矣此時儒賢之上來參班不但爲盛事之賁飾而已今番慶禮實遵顯廟朝故事而儒賢之參班於冠冊之禮者亦唯在於其時況其創設贊善之職首膺旌招之命者卽惟宋先正是已兼贊善以先正之孫復踵盛事於百餘年之後而驪州贊善亦肯勉回初心同時幡然予實爲卿等感謝矣卿等皆老人也撼頓之餘筋力諸節果如何煥箕曰癃病委頓實無陳力之望而値此大慶之日荐承不敢當之諭他不暇顧擔舁上來獲覩盛儀粗伸歡祝之忱而前後聖敎每及先祖臣文正公故事尤不勝惶感萬萬矣城輔曰大禮旣擧慶幸萬萬他何敢仰達乎上曰兼贊善不見已數年矣其間筋力如何煥箕曰今則日漸消鑠矣上曰兩贊善子孫之付軍銜者如在闕中使之隨入景煥承命出與副司勇宋欽天李敎源偕入進伏上曰卿等之事貴矣顯廟時招徠之盛實爲國朝初有之擧而今又再矣贊善則旣有宿諾予固信其不遽邁邁而兼贊善年雖篤老幸亦爲予少留如何年前以世道有所詢及而遽致尋鄕之擧今則此等說話亦不暇更提而卿等旣已上來矣出入於經筵胄筵之間以資討論啓沃之益豈不美哉煥箕曰爲瞻盛禮擔舁趨造而目下病狀實爲難强聖敎之下有不得奉承矣上曰雖難許久滯留而亦豈可不一參講席乎贊善則果不負宿諾否城輔曰臣固萬萬不敢而旣蒙聖敎謹當一參講席矣上曰卿則予果信之矣兼贊善亦爲予少留也煥箕曰臣以無似獲參於開講之時今又與覩慶禮實不勝榮幸而以若衰病實難自力只自惶隕而已秉模曰山林之言雖如此以情以禮似當一參講筵矣城輔曰聖敎若是勤懇兼贊善亦爲一參似好矣上曰贊善之言果然好矣卿須少挽遐心也煥箕曰聖敎至此臣亦謹當一參矣上曰予雖憊矣數日內當强作臨筵卿等先退休憩以待更見也贊善之來住近闕之地固已知之而兼贊善則方住何處煥箕曰臣則在南門外矣上曰兩贊善子孫亦爲隨退也煥箕城輔先退欽天敎源亦隨退命書榻敎曰百官加下批政事當日爲之命書傳敎曰賓贊及都監都提擧以下依例書啓仍命禮曹判書李晩秀持別單入侍晩秀進伏上曰今番慶禮務從省約以至應行推恩之典亦不敢張大而顧惟祈永之本實在於諴小民必欲使京外民人均蒙實惠庚戌已行之例固當倣用而其所均施之方卿等更須講究也舊還以己酉以前爲限則其數可爲三四十萬石此數一竝蕩減似爲好矣舊還之蕩減亦未足爲眞箇實惠而今予本意必欲使之遍被貢人遺在市民泮人徭役則屬於京民者也稅錢貢錢結錢僧錢之屬則屬於鄕民者也傳敎中當以分數停退書出有司堂上先退與惠堂抄出當減數爻詳考庚戌前例更就大臣爛加商量分數書入而庚戌擧行惠堂如有之亦爲問之也仍命書傳敎曰予小子仰承皇天篤棐之眷俯循兆庶顒昂之情以日之吉以辰之良誕擧三加之禮庸備貳邸之儀宗祊奠磐泰之安殿宮供嘉悅之歡豐水燕翼述我祖宗謨訓關雎麟趾詒我子孫慶祿以至胥告胥欣輯綏我百萬有衆丕惟在於厥初以予不洎之孺慕此時愈新雖應行按例之節旣安旣徐苟完苟美小大臣工庶幾諒予而邦有慶則志之所以與民共也故宣敎以頒赦設科以取人又以諴小爲祈永之本而列朝彝憲可以仰遵朝官年七十士庶年八十而未至緋玉之階者竝加一資諸道舊還三十萬石貢人舊遺在一萬石市民徭役限三朔泮人徭役三十日蕩減軍錢結錢僧役稅錢貢錢分數蠲免以對敷錫之閎庥以答䕤向之輿心仍敎曰老人加資皆以甲寅乙卯年未及爲之之人爲之而朝官則只以曾經正職者施行事知委吏兵曹也又敎秉模等曰今予精力果難自强凡事專恃卿等須善爲料量俾有實惠也又命書傳敎曰冠禮冊儲時賓領議政李秉模鞍具馬一匹贊禮曹判書李晩秀熟馬一匹主人安春君鞍具馬一匹主人贊冠禮曹參議金祖淳兒馬一匹執冠者尙衣院正朴崙壽禮貌官弼善尹光普各兒馬一匹傳敎官禮房承旨鄭尙愚酌醴官司饔副提調李魯春加資進脯官司饔直長李晦祥半熟馬一匹賓客及陪從春桂坊亦各兒馬一匹傳冊官禮房承旨鄭尙愚禮貌官弼善尹光普擧行輔德金祖淳竝加資都提調領議政李秉模鞍具馬一匹提調行判府事洪良浩行工曹判書洪檍禮曹判書李晩秀各熟馬一匹都廳應敎金近淳修撰曺錫中加資郞廳戶曹正郞金箕應禮曹正郞權行彦司宰僉正趙廷鉉副司果李舒永趙祥逵衛率徐應輔副司果金在昌陞敍監造官副司正朴宗慶副司猛朴尙榮具悌元金基允沈允之金世淳別工作繕工監役尹仁基陞六敎命文製述官行判府事洪良浩書寫官奉朝賀李命植竹冊文製述官領議政李秉模書寫官光恩副尉金箕性各熟馬一匹捧敎命冊印及案褥席執事等各加一資資窮者代加捧敎命冊印春桂坊各兒馬一匹其餘春桂坊各上弦弓一張領役部將各上弦弓一張賜給都監員役及工匠米布分等施賞今番賞典一遵顯廟朝辛卯年冠冊慶禮時例莫敢一毫違越而其中參班傅左議政沈煥之敎命二字篆文書寫官行工曹判書洪檍玉印篆文書寫官行大護軍金翊休予之己卯冊禮時有半熟馬熟馬賞典亦有講官準職桂坊右職贊儀引儀奏時官上弦弓看役人弓矢計士及春桂坊下人米布考例題給之賞典矣以上不可不添入亦依先朝己卯年賞典施行無敢一毫違越雖不親臨用親傳之儀捧訓書傅左議政沈煥之受敎命兼贊善宋煥箕受竹冊贊善李城輔受玉印賓客洪良浩贊笏檢校直閣沈象奎擧行旣有所重況山林參班則不可以可據之無例仍而置之傅則用己卯師傅賞贊善賓客則用辛卯賓客賞贊笏則用辛卯兼輔德賞捧傳旨一人雖兼數事無得疊受又命書傳敎曰以師傅諭善共登開講之席及今慶辰又見黃髮聯造賁我賓僚之儀在廷簪紳相顧聳喜予心爲幸固萬萬矣況三保九卿之秩可合於林下宿德而姑且遲遲蓋亦有待兼贊善宋煥箕陞拜從一品贊善李城輔陞拜正二品今日政下批秉模曰冊封奏請使令該曹今日政差出何如上曰依爲之依筵敎大臣儀賓中通瀜擬入可也出擧條晩秀曰王世子冠禮冊儲後宗廟永寧殿景慕宮展謁之禮冊禮後更稟擇吉事命下矣慶禮今已誕擧展謁吉日以何間推擇以入乎上曰以今月念前來月旬前擇吉以入可也出擧條晩秀曰冊禮後師傅賓客贊善相見禮當擇日擧行而冠禮時旣已行禮何以爲之乎上曰冠禮時行禮仍以相見禮施行可也出擧條晩秀曰書筵當自明日入稟矣講學時旣以孟子進講書筵冊子亦以孟子繼講乎上曰依爲之出擧條上曰春坊則雖竝準職而說書是參下窠也準職則自當勿論桂坊則旣有右職承傳副率出六侍直洗馬次次陞付而洗馬一窠以徐文淸孫擬入可也仍命退諸臣以次退出
정조 24년
庚申二月初二日申時上御便殿右副承旨入侍時右副承旨徐有聞記事官洪奭周記注官金景煥承膺祚以次進伏訖命書傳敎曰山林一品近所罕有況贊善之窠爲先正而設先正之後追踵先正而入參大禮且於當品何可只付判府乎判府事宋煥箕贊成除授牌招行公知此意謝恩之意遣史官傳諭以來又命書榻敎曰兼輔德金祖淳陞資代僚屬中尙未爲之者此人牧使尹光顔除授又命書傳敎曰政官待開門牌招開政加設窠下批社稷令窠權作蔭窠司饔直長典設別檢權作六品窠出六區處後待窠還作事分付敎曰今番都監堂上及書寫官中洪良浩之壻李永翼則已爲陞六而其餘則尙無酬勞之擧洪檍則孫子中初仕擬入尹師國則且聞其回巹在於明年云其子守令便近處差送俾得將往金翊休則其子如未筮仕初仕擬入如已筮仕六品窠陞擬事分付銓曹仍命退承史以次退出
정조 24년
行都承旨李鼎揆坐行左承旨金履翼坐直右承旨徐有聞牌不進左副承旨申史澳坐右副承旨金若鍊坐同副承旨曺錫中未肅拜注書洪奭周仕直金啓溫奉命進去事變假注書尹致永仕
정조 24년
徐有聞啓曰來初五日朝參日次矣敢稟傳曰停
정조 24년
徐有聞啓曰行大司憲徐邁修執義曺允遂掌令金履喬姜文會持平李重蓮閔榮祖呈辭監察茶時之意敢啓傳曰知道
정조 24년
傳于徐有聞曰禮房承旨馳詣文廟奉審後釋菜獻官諸執事及學生摘奸以來
정조 24년
傳于徐有聞曰軍士房承旨入侍
정조 24년
記事官金珍恪書啓臣敬奉聖敎馳往傳諭于西部磐石坊蓮池契右贊成宋煥箕所住處則以爲臣於今日獲覩盛儀歡忭之極分願亦伸及登前席天語諄諄復及於先祖臣故事區區感泣之私益無涯極出伏城外雖在昏憊中微忱不能自安卽伏奉聖諭至以追踵先正爲敎而仍有寵擢之命臣惝怳隕越五情失守誠不知容措也賤臣今番之行亶由於仰體敷心之恩敎俯效延頸之微誠而忽玆所叨萬萬匪據萬萬不稱顧何敢冒昧承當乎揆分慙悚不覺神反而魄遁終未免蒼黃尋歸臣之罪戾於是益深回望觚稜不但戀結之懷而已謹當陳暴瀝血之懇以竢慢命之誅云矣敢啓答曰知道見此附奏又聞牌去來之知入者卿行已捲還卿何邁邁若是乎姑欲留京之意面陳筵席設有職名之新授何可以此發行陞資或爲卿逡巡之端以此筵中詢問諸臣而諸議皆言體例之不可不顧然又咨且卿孫先授職以替進秩旣進身有是命旣陞資則當品之職亦不可不授事面次第不得不然卿若念此强留辭巽則職名豈無別般體諒之道乎雖已發行行必未踰江以外特遣承宣傳予此意卿須卽爲復路此傳諭承旨卽爲傳諭與之偕入
정조 24년
徐有聞啓曰右贊成宋煥箕所到處承旨卽爲傳諭與之偕入事命下矣何承旨進去乎敢稟傳曰同副承旨進去
정조 24년
傳于徐有聞曰今聞卿欲尋鄕云宋山林雖因職名之先除夜已發行追遣承宣而卿則所住與宋山林甚近今雖敦勉足可及之閣臣中春坊入直人卽爲進去傳此意若欲暫留入參講席則職名當有體諒之道此意傳諭又聞已向城外云卽爲馳進傳諭於左參贊
정조 24년
檢校待敎李存秀書啓臣敬奉聖諭馳往傳諭于東部仁昌坊契議政府左參贊李城輔所住處則以爲臣自在家之日耿耿宿志以爲感激洪私且承不敢承之下敎冒昧趨召其爲一出則一也竊欲於晉參大禮之後一番出入胄筵而歸矣千萬意慮之外寵擢曠數新除重任施之於無所肖似之賤臣惶駴震迫不省措躬之所方已退伏城外欲以文字仰陳微懇而仍爲還尋鄕路之計矣今玆閣臣來宣別諭辭旨愈益隆摯至於當有體諒之敎出於曲成萬物之至澤拜稽莊誦不勝感惶而新資職名尙帶身上之際略陳附奏遽然還入揆分揣義實有所萬萬不敢者竊擬以一疏更爲控籲仰請收還新授爵秩云矣敢啓傳曰知道
정조 24년
傳于徐有聞曰不爲仕進承旨及右承旨許遞今日政差出待下批牌招察任
정조 24년
傳于徐有聞曰閣臣中時帶館職人許遞
정조 24년
徐有聞以吏批言啓曰昨日傳曰政官待開門牌招開政加設窠下批社稷令窠權作蔭窠司饔直長典設別檢權作六品窠出六區處後待窠還作事分付事命下矣社稷署令則本是從五品窠權作六品窠司饔院直長則權作主簿典設司別檢則權作別提俱以蔭官出六人區處而待其遷轉竝還作原窠之意敢啓傳曰知道京畿都事成歡察訪畿內侍從郡守中差送郡守留窠更待下敎可也
정조 24년
徐有聞啓曰都承旨左承旨右承旨左副承旨未差之代今日政差出事命下而同副承旨趙弘鎭右贊成宋煥箕處偕來進去臣有聞文廟奉審進去吏兵批政廳無進去之人何以爲之乎敢稟傳曰偕來承旨許遞今日政差出一體待下批牌招而政廳則兵曹入直堂上姑差假承旨進去今番壽職中雖經亞長年過七十者當不得依例照擬況未及爲亞長而陞資者乎今政勿拘常格以侍從陞資而無故者拔例擬入望筒懸注事分付
정조 24년
以左參贊李城輔單付單子傳于徐有聞曰兼贊善今日政下批
정조 24년
有政吏批判書金文淳進參判曺允大進參議未差假承旨金履翼進以李鼎揆趙錫晦姜碩龜李瑞朝申史澳爲承旨洪樂游爲吏曹參議朴崙壽爲應敎成光默爲廣興守沈周賢爲忠勳都事朴尙榮爲社稷令趙鎭坤爲廣興令朴宗慶爲司饔主簿具悌元爲典設別提金文瑞爲忠淸都事洪秉益李得休爲敦寧都正李之受爲監役韓德厚爲豐川府使朴友淵爲順川郡守兼世子貳師宋煥箕兼贊善李城輔左參贊黃昇源右參贊李城輔以上竝單付前都事權昌益前縣監權煒前參奉尹光絅李宜朝張胤宗前奉事李載禎前縣監李邦喆以上今加通政朝官年七十以上人加一資事承傳故郡守洪尙輔贈吏參例兼同知洪復浩本生考贈吏參李宗岳贈吏判例兼贈吏議李文佐贈吏參例兼以上都摠管李敬一兩代
정조 24년
徐有聞啓曰新除授右承旨趙錫晦左副承旨姜碩龜右副承旨李瑞朝同副承旨申史澳年限已過何以爲之敢稟傳曰勿拘
정조 24년
以兵批政官書啓傳于徐有聞曰懸病堂上許遞與刑曹參議未差之代今日政差出而侍從陞資中四人見漏於承宣此窠分擬事分付
정조 24년
李瑞朝以吏批言啓曰前縣監尹昌淳今年爲七十歲而加資下批時未免遺漏今始覺察不能審愼之失臣不勝惶恐而尹昌淳加資單子書入之意敢啓傳曰知道
정조 24년
再政吏批以高宅謙爲修撰金若鍊爲兵曹參議朴道翔爲參知李益洙爲刑曹參議李仁達爲正郞李永翼爲工曹佐郞沈景文爲莊陵令李爲彬爲思陵令金基允爲敦寧主簿崔弘淵爲假監役韓致應爲兼東學敎授尹行直爲京畿都事尹涵爲成歡察訪直閣金近淳單付前縣監尹昌淳年七十今加通政朝官年七十加一資事承傳
정조 24년
以假監役望筒傳于李瑞朝曰山林子與孫先付軍職者當爲擬入而何以不爲擧論乎似無文跡書出而然符初仕窠卽爲擬入事分付
정조 24년
三政吏批以沈允之爲掌樂主簿尹仁基爲司宰主簿金世淳爲瓦署別提尹斗基爲引儀
정조 24년
兵批判書趙鎭寬進參判金履翼入直參議申獻朝參知兪岳柱病假承旨金履翼進以趙恪爲曹司衛將洪理爕爲訓鍊副正李采爲司禦南衡重爲部將尹命烈爲文兼李郁延爲江華中軍成彦霖爲慶尙右兵虞候李殷春爲明月萬戶僉知金始東單付李宇炯李燾鄭元林鄭謙煥沈原之南羲老金鎭東任忠白閔光暹爲五衛將李益洙趙錫晦金若鍊申史澳朴道翔洪克浩李瑞朝姜碩龜閔游朴命球李福休朴顯輔金禧麟咸士謙金匡國金鳳郁金致恒康正夏申宅和李永馥鄭徵最柳楦崔起謙趙德亮羅烈韓箕鎭李顯民李樂培趙瑗權彝性李克永金命淳李涑曺羽振趙重瞻李東迪鄭世煥尹聚東任光白李斗源金載恒趙亨逵趙祥逵徐有容鄭桔柳姜宅一李光德洪若浩李潤身李顯模趙有善崔昌迪沈斗漢李鳳翼李有榦趙鎰申鉐金象行申鉀安載復高萬說高鳳允柳光濂閔養洙鄭義誠鄭厚誠金天澤鄭德晃金衡一李尙蕃金德鉉徐命基鄭聖三朴成天徐翰修李光春李亨道車萬圭崔鎭華朴泰興金宇觀趙璹崔澐金應淸吳廷佐金命行爲僉知同知趙元魯柳景興以上減下宣傳官李石求任聖皐以上減下
정조 24년
傳于申史澳曰今政僉知受點諸人中多有好地處與履歷五衛將加設更爲擬入之意分付
정조 24년
傳于申史澳曰僉知李克永卽予輔養官之子且曾聞其人矣趙瑗忠定之弟也何可只付僉知敦寧都正加設除授使之肅命僉知羅烈鄭元林其先皆是昔年兩坊官而筵席際遇與常訓輯編纂進之事卽所得聞者亦豈可例付樞銜乎都正一體加設除授僉知趙祥逵卽己卯都廳之子而鄭桔於文淸爲六代孫鄭謙煥鄭世煥於文敬爲曾從曾孫權彝性於文純爲從孫張胤宗於文康爲七代孫尹光絅於忠憲爲五代孫柳於文忠爲六代孫而曺羽振忠賢之裔李光德亦誰之子乎諸人若登科則而公而卿誰之不若若以五將僉樞待之則其可曰別異於人乎亦爲單付加設都正僉知崔昌迪以關東人被選於經學與之語知其所存特畀百里訓迪邑人此等人何係於世類一體單付今番吏曹壽職下批中關西經學生特除參奉之金德弘金道游等二人知其年滿七旬意謂同入矣未免見漏必以異於京參奉不爲擧論特除時傳敎何如則該曹事疎忽甚矣五衛將中作窠擬入仍令該曹分付道臣如可强力使之給鋪馬糧資上送待其上來草記事分付
정조 24년
傳于申史澳曰今日見政望思之進善趙涑之從玄孫乙卯壽職之後反後於今番陞資諸人僅入曹司五衛將曹司五衛將趙恪令吏曹更爲擬入
정조 24년
四政吏批以洪克浩爲兵曹參議敦寧都正李克永趙瑗羅烈鄭元林以上除授事承傳趙祥逵鄭桔鄭世煥鄭謙煥權彝性張胤宗尹光絅柳曺羽振李光德崔昌迪以上單付事承傳
정조 24년
申史澳以吏批言啓曰以吏批朝官年七十以上人加一資下批單子傳曰其中有實職而陞資人敦寧都正或五衛將加設擬入其餘僉知加設擬入文蔭武若有見漏者更爲看詳於官案草記事命下矣前都事權昌益前縣監權煒前參奉尹光炯李宜朝張胤宗前奉事李載禎前縣監李邦喆俱是年七十以上人而其無故與否未能詳知且權昌益權煒則居下而未蒙蕩滌故擬待京外修報擧行矣致承草記之命臣不勝惶恐而詳考官案則俱爲載錄居下兩人亦皆蕩滌竝今日政下批之意敢啓傳曰知道僉樞亦爲擬入可也
정조 24년
兵批再政以權昌益李宜朝李載禎張胤宗權煒尹光絅李邦喆爲僉知李彬爲都摠都事趙鎭球爲衛率大護軍李致中護軍李書九鄭尙愚金祖淳尹光普李魯春副護軍曺錫中以上竝單付
정조 24년
傳于申史澳曰此時關西守令不可輕遞於勘簿之前旣爲之則自可爲之於上來之後江西縣令趙鎭球姑爲仍任更令差代
정조 24년
兵批三政以尹昌淳爲僉知護軍閔台爀李益運副護軍申獻朝兪岳柱趙恪李宇炯李燾鄭元林鄭謙煥沈原之南羲老金鎭東任忠白閔光暹以上竝單付
정조 24년
四政以尹守翼爲衛率金道游金德弘權煒姜宅一權昌彦韓箕鎭李宜朝洪若浩柳光濂閔養洙鄭義誠李樂培任光白李顯模尹昌淳金載恒李東迪李涑李顯民尹聚東金命淳趙重瞻徐有容李斗源趙亨逵李潤身朴命球李福休朴顯輔爲五衛將
정조 24년
以吏曹參議洪樂游牌不進罷職傳旨傳于金若鍊曰只推
정조 24년
傳于金若鍊曰發遣吏郞諸執事淸齋與否摘奸以來
정조 24년
金若鍊啓曰頒赦爲之事命下矣未承受推考傳旨自本院依例爻周之意敢啓傳曰知道
정조 24년
傳于金若鍊曰外臣之年滿七十者猶錫資況以慈宮近親今年爲七十前同敦寧洪駿漢特拜知中樞如可强力使之上來肅命後入謁慈宮
정조 24년
兵曹口傳政事知中樞府事洪駿漢特拜事承傳
정조 24년
傳于李瑞朝曰古人不云乎以無證之詞案難驗之罪是謂罪疑疑則追考得其實而後王府和勻以聽其律況於人鬼關頭大辟攸係乎朝家於趙榮順李在簡事每以爲其然乎豈其然乎不然而然乎然而不然乎反復商量致意者屢一則旂常盛閥一則帶礪勳裔以若地處論若負犯魯筆無將漢法不敬焉逭鯨鯢之戮榮順則旣故而無徵在簡則徑死而不覈昔漢高帝誅丁公後人謂之人主之獨斷而猶且非之若所謂此二罪者臺閣之啓相府之箚或執跡而誅心或信耳而張膽以至於爲世大僇世若有忠志之士孰不欲挺身洩憤也但九棘之議不行三苗之典徑施爲朝家嘗所介介者其人姑捨其家在所當惜其跡且置其情容或有恕何況兩家俱是世宥之家而律有原情之文當此解澤旁流之時物與維新不害爲曠蕩之政趙榮順李在簡罪名間或有差改者而均之在未決中苟且甚矣特竝蕩滌今則爵秩如舊所收告身亦卽還給
정조 24년
傳于金若鍊曰玉堂箚批書下後思之兩人中一人事係是禁令批答還入其箚還給捧納承旨雖是老人生疎之致不可仍爲勿論遞差若此則亦何一禁一弛一人事爭執一體嚴禁初勿捧入
정조 24년
承旨前望單子入之洪秉益落點
정조 24년
傳于金若鍊曰奉審進去承旨許遞前望單子入之待下批牌招察任
정조 24년
傳于金若鍊曰承旨兵曹堂上中未肅拜人許遞承旨則前望單子入之待下批牌招兵曹參判則口傳差出參議則承旨李瑞朝除授牌招入直社壇春享大祭傳香在明承旨徐有聞許遞傳旨勿施牌招入直
정조 24년
承旨前望單子入之金履翼落點
정조 24년
吏曹口傳政事以金祖淳爲兵曹參判
정조 24년
傳于金履翼曰傳諭承旨坐直下位當爲進去而篤老者勢難馳往且今曉鼓已近不可遲滯坐直下位承旨許遞前望單子入之待下批牌招使之先進去後謝恩
정조 24년
承旨前望單子入之曺錫中落點
정조 24년
金若鍊以吏批言啓曰傳曰如充軍降定等不入於歲抄放未放之罪名有之草記事分付事命下矣因下敎前佐郞吳聖根方在成均分館中前正字鄭取善李覲吾前博士韓耆裕校書館副正字南吉寬俱在校書分館中前宣傳官尹之謙方在昭顯墓守衛官降付中矣敢啓傳曰分揀而尹之謙同罪之類皆復職待窠差擬可也
정조 24년
金若鍊以吏曹言啓曰今此景慕宮春享大祭亞獻官以前承旨閔台爀塡差而時無職名令該曹口傳付軍職何如傳曰允
정조 24년
金若鍊以戶曹言啓曰兼贊善宋煥箕入城後輸送米肉柴炭不爲領受前所輸送米肉柴炭亦爲還送而今已啓程何以爲之敢稟傳曰令該邑輸送
정조 24년
徐有聞以禮曹言啓曰今二月初二日王世子冠禮冊儲後陳賀時諸道所封箋文中昌原府使趙𡹘以應封官兼別軍職故各爲封箋平山府使金處漢雖非應封官以別軍職封箋矣一體看審捧入之意敢啓傳曰知道
정조 24년
徐有聞以兵曹言啓曰傳曰如充軍降定等不入於歲抄放未放之罪名有之草記事分付事命下矣因傳敎閑良李參源乙卯十月十三日龍虎營大旗手降付扈衛軍官李亨會丁巳十一月二十八日龍虎營巡令手降付都摠府書吏朴運成丁巳十一月二十八日龍虎營帳幕軍降付矣敢啓傳曰竝分揀可也
정조 24년
徐有聞以兵曹言啓曰謹依本曹草記批旨龍虎營降付軍李參源李亨會朴運成等分揀之意敢啓傳曰知道
정조 24년
徐有聞以訓鍊都監言啓曰傳曰如充軍降定等不入於歲抄放未放之罪名有之草記事分付事命下矣前別監金弘器己未九月二十六日因傳敎本局巡視旗充定之意敢啓傳曰分揀可也
정조 24년
徐有聞以訓鍊都監言啓曰謹依本局草記批旨巡視旗充定前別監金弘器分揀之意敢啓傳曰知道
정조 24년
徐有聞以御營廳言啓曰如充軍降定等不入於歲抄放未放之罪名有之草記事分付事命下矣昨年八月二十一日因下敎宣傳官李吉會降定於本廳軍塘報手之意敢啓傳曰竝與職名分揀可也
정조 24년
徐有聞以御營廳言啓曰謹依本廳草記批旨塘報手降定前宣傳官李吉會軍案中減下之意敢啓傳曰知道
정조 24년
徐有聞以義禁府言啓曰如充軍降定等不入於歲抄放未放之罪名有之草記事命下矣慶尙道機張縣方禹鼎巨濟府鄭周誠全羅道康津縣趙濟民咸鏡道鏡城府金光郁柳文儉慶興府撫夷堡白泓鎭慶興府西水羅徐有膺富寧府趙運永平安道熙川郡柔院鎭許塾安州牧張守初楚山府閔植黃海道黃州牧沈豐祖等罪名俱是充軍矣敢啓傳曰竝蕩滌望筒之留中者欲仍之沈豐祖差代分付勿施可也
정조 24년
徐有聞以義禁府言啓曰慶尙道機張縣充軍罪人方禹鼎巨濟府充軍罪人鄭周誠全羅道康津縣充軍罪人趙濟民咸鏡道鏡城府充軍罪人金光郁柳文儉慶興府撫夷堡充軍罪人白泓鎭慶興府西水羅充軍罪人徐有膺富寧府充軍罪人趙運永平安道熙川郡柔院鎭充軍罪人許塾安州牧充軍罪人張守初楚山府充軍罪人閔植黃海道黃州牧充軍罪人沈豐祖等竝蕩滌事承傳啓下矣方禹鼎鄭周誠趙濟民金光郁柳文儉白泓鎭徐有膺趙運永許塾張守初閔植沈豐祖等竝放送事分付各該道道臣之意敢啓傳曰知道
정조 24년
右參贊李城輔疏曰伏以惟我王世子邸下爰行三加之禮誕膺寶冊之典以龍鳳之姿天日之表動容周旋咸中規度實是列朝稀有之大慶而瑞日輝暎氣候淸和亦可以騐上穹眷佑神人胥悅之休徵也嵩呼之餘億兆懽踊臣以末蔭賤跡濫叨殊遇力疾趨召獲參盛禮此豈臣平日夢寐之所及哉惟是禮際過隆任使至重有非如臣無似所敢承當震恐踧踖不省措躬之所玆者寵擢曠數新除特旨又出於千萬意慮之外而邇列再臨傳宣下諭仍降召牌眷顧之盛敻越尋常伏地戰慄不知所達仍伏念臣常謂貽羞朝廷之罪重於違召之辜故切欲固守微分不敢爲冒進之計矣前後恩諭可感木石又承臣子不敢承之下敎萬萬惶隕擔曳承命而臣自在家之日耿耿宿志以爲如或辭不獲命冒昧一出則竊願晉參胄筵以伸世臣犬馬之誠矣及今爵秩陞擢之後大違始料不知所以自圖玆奉當有體諒之聖敎非徒曲成萬物之至澤不勝感惶之至從此庶幾有進身之路豈不爲萬幸而但新資之下末由祗肅則何敢遽然還入重貽淸朝之羞乎伏乞天地父母特賜照諒一竝鐫改之地千萬顒望自戶部輸送食物之恩曲乃是待士之殊禮臣何敢祗承乎竝此仰達恭竢還收之命臣無任云云答曰省疏具悉卿懇卿之疏辭若此今則敦迫是緊況新授職名比之講院重任自有緊與不緊特許勉副以便卿心卿須知此暫留明日社壇春享大祭齋戒相値法講例不爲之待講筵日登筵仍傳于金履翼曰此批答遣承旨傳諭待敎則先爲入來
정조 24년
判義禁趙尙鎭知義禁趙鎭寬同義禁申大謙金履翼等聯名疏曰伏以日吉辰良慶禮已成歡欣蹈舞八域惟均乃於此際臣等伏見赦單子判付下者有罪人金相福盧聖中申光復朱炯魯等一竝宥釋之命臣等相顧愕眙誠不勝憂慨之至噫彼相福等負犯何如關係何如或株連逆獄或名在丹書若因無前之大霈至許一例而容貸則亂逆無懲畏之道王章無可施之地思之及此寧不凜然而心寒也哉以今日導和廣慶之聖念必施恢蕩之政俾之無物不遂無罪不宥臣等雖甚愚迷豈不仰揣而第念罪犯如此類而急於奉承無難饒貸則隄防有漸壞之憂綱紀有日墜之慮決不可以年久事往而有所寬假也明矣臣等適忝議讞之任益切憂憤之忱玆敢不避瀆擾聯陳短章伏乞聖明亟加三思特寢成命以懲亂賊以嚴邦憲千萬幸甚臣等無任云云答曰省疏具悉不允
정조 24년
行大司憲徐邁修行大司諫金達淳執義曺允遂司諫李萬榮掌令姜文會持平李重蓮閔榮祖獻納南惠寬正言趙恒鎭李東宇等聯名疏曰伏以臣等卽伏聞赦典之下罪犯至重之類無不疏滌噫嘻此何事也邦籙無疆縟儀載成以聖上飾喜同慶之念其所施澤顧何所不極而義理攸關隄防至嚴者殿下無少留難一例原宥有若尋常罪科之遇赦輒放者然王綱之頹弛國體之損傷倘復如何哉噫金相福之扶護劇逆盧聖中之主張凶論其所干犯關係何如則初何可擬議於肆赦之典而至如李克生李昌伋朱炯魯申光復之或立異於計逆或附麗於元惡鞫案賊招情節狼藉此皆王章之所不容國人之所共憤則尙今假貸已是失刑之大者而今玆曠蕩之典混及於此等之類以殿下之聖明何爲此過中之擧也國家三尺壞了無餘明義一部置之何地臣等相顧愕眙不勝憂憤之至玆敢聯章仰籲伏願聖上淵然深思亟寢成命使義理不至終泯隄防不至漸隳千萬幸甚臣等無任云云答曰省疏具悉不允
정조 24년
右副承旨徐有聞同副承旨趙弘鎭聯名疏曰伏以方今國有大慶惠澤旁流肆赦之典宜其曠蕩而其中如金相福李昌伋李克生盧聖中之負犯何如關係何如而或爻周其姓名或蕩滌而減等有若尋常罪籍之遇赦蒙宥者然臣等相顧愕眙竊不勝憂慨之至有國之所以維持者亶在於明義理嚴隄防六箇字而此等罪人亦入赦典則義理無地可伸隄防從此潰決其將國不得爲國人不得爲人以我殿下嚴懲討重名義之苦心盛德何爲此萬萬過中之擧也至若申光復朱炯魯玄杞邊景鵬之類亦不可以身故與鄙瑣無足責混置肆赦之中臣等職忝惟允憂憤弸中相率聯籲伏乞聖明亟寢成命以存大防以副輿情千萬幸甚臣無任云云省疏具悉不允
정조 24년
校理張至冕副修撰金熙周聯名疏曰伏以臣等卽伏見傳敎下者有金相福李昌伋李克生盧聖中申光復朱炯魯玄杞等諸罪人竝入於赦典之中臣等相顧愕然繼之以憂歎之至顧今霈澤旁流仁恩遍及臣等固仰殿下今日之擧特出於遇慶疏蕩之意而第念此輩之負犯何如情跡何如而或顯戮未施而陰誅先加或假息自如而隄防漸乖輿情之憤鬱至今如一日乃於赦典之中至以此輩竝及於疏決者豈非刑政之失當者乎夫遇慶赦宥乃是尋常罪累之可原可宥者也夫豈有負犯干連之如彼而乃反擬議於赦典之理乎王綱不可暫弛也輿情不可或遏也臣等憂憤所激不暇縷陳短章聯籲伏乞聖明亟恢三思收還成命使義理明而亂賊懼焉臣等無任云云省疏具悉不允
정조 24년
副應敎尹序東校理張至冕閔師宣副校理趙得永金履載副修撰金熙周洪樂安等聯名箚曰臣等躬逢千一之熙運獲覩昨日之盛禮惟我王世子邸下天日光明之表溫文岐嶷之姿百祥所萃萬祿來同誕擧三加之禮光膺貳極之尊周旋進退之節陞降拜跪之際儀度天成德容睟盎瑞日祥雲藹然於一堂之中從以天氣淸朗日煦和舒縟儀順成慶賜遂行宗社億萬年無疆之基肇自今日此際林下宿德之士仰感敷心之諭俱切延頸之願勉回東岡之志賁我胄筵之列聯武陪護於鶴駕之前同朝動色衛士加額將期出入書筵輔成睿德仰答聖上招延之意下副國人期望之情矣不意贊成臣宋煥箕參贊臣李城輔相繼告歸已出城外云臣等誠不勝悵望失圖之至竊念兩儒賢抱道邱園安其固窮之志雖不有意於當世之事而殿下之至誠招徠於兩儒賢者蓋追我先王禮遇先正之意以期先正輔導之功則今日儒賢之所自處者亦當追述先正之志事追踵先輩之進退而若念先正己酉膺命時未忍遽退之義則挽回遐心似不待於言縶其駒矣顧今离筵初開賓僚濟濟薰陶導正之方政有須於窮經講道之士而纔過慶禮遽爾言歸俾聖朝盡禮延訪之盛意只爲一日之觀美則此豈朝廷顒望之初心哉以我殿下緇衣好賢之德所以務盡誠禮慰藉勉留之方想不待於臣等之言而近臣之偕來姑未聞有幡然之志臣等職忝論思尤不勝悵然觖望玆敢相率聯籲伏乞聖明念其行止之所係不輕更加敦召凡所以安其心而挽其去之道靡不庸極以爲亟回遐擧之志羽儀淸朝輔佑离明之地千萬幸甚取進止答曰省箚具悉贊成踰江外欲更敦迫而參贊姑在近城之地遣閣臣諭以筵敎見其附奏方欲治疏待疏徹解其所授之任當啓進身之路此際爾等又請留深得論思之體所請卽允
정조 24년
庚申二月初三日辰時上御便殿左副承旨入侍時行左副承旨鄭尙愚記事官洪奭周記注官金景煥記事官李存秀以次進伏訖上曰一提學之病勢今果何如尙愚曰漸益凘綴只賴蔘力之扶持矣上曰素有强氣故能如是支過而目下模樣實爲可悶矣尙愚曰今番賞格中熟馬半熟馬等旣無面給賜給之區別何以擧行乎上曰令禮判抄出書入則更當有下敎矣仍命退承史以次退出
정조 24년
庚申二月初三日午時上御便殿軍士房承旨入侍時右副承旨徐有聞記事官洪奭周記注官金景煥承膺祚以次進伏訖命書榻敎曰惠慶宮進服日次蔘苓茶停止命書傳敎曰桂坊見窠有之趙鎭球是誰之子而朱書薦中人此兵判皆拔例擬望獨於此人不爲擧論避嫌過矣尹守翼亦誰之子也未免見漏兩人次次擬入事分付又命書榻敎曰在外及違牌承旨許遞前望單子入之待下批牌招察任又命書榻敎曰承旨未差代兵曹參議金若鍊除授牌招察任兵曹參議之代今政擬入與未肅拜諸曹佐貳牌招察任仍命退承史以次退出
정조 24년
行都承旨李鼎揆坐行左承旨金履翼奉命進去行右承旨李翊模坐左副承旨徐有聞坐直右副承旨曺錫中坐直同副承旨朴崙壽奉命進去注書洪奭周仕直金啓溫仕事變假注書尹致永仕
정조 24년
曺錫中啓曰行大司憲徐邁修執義曺允遂掌令姜文會金履喬持平李重蓮閔榮祖呈辭監察茶時之意敢啓傳曰知道
정조 24년
徐有聞啓曰御營廳將官來言今日本廳軍兵日次私習云矣敢啓傳曰知道
정조 24년
李鼎揆啓曰左副承旨申史澳右副承旨金若鍊今日不爲仕進卽爲牌招何如傳曰年七十人之格外除拜者必當若是逡巡竝許遞前望單子入之待下批牌招
정조 24년
傳于金履翼曰禮房承旨馳詣社稷春享大祭所奉審摘奸而仍留享所與獻官監視祭品各別精備待禮成還奉後復命
정조 24년
同副承旨曺錫中書啓臣敬奉聖批馳往傳諭于東部仁昌坊契兼贊善李城輔所住處則以爲臣伏蒙聖慈委遣承宣傳示御批辭敎愈益隆摯伏地震慄靡所容措新除職名特許鐫改體下之盛德不勝銘鏤之忱而第伏念新銜雖蒙恩遞而資級則自在臣若祗肅則是乃以正卿自居也此爲臣萬萬惶恐不敢之端雖於開講之日實無進身之路方此徊徨踧踖不知所以爲計云矣敢啓答曰知道卿何若是緣卿達夜應接待朝更欲敦勉卿之苦辭又若此遣入侍閣臣傳予至意先卽入來事傳諭仍傳于徐有聞曰此傳諭檢校待敎往傳
정조 24년
承旨前望單子入之李翊模朴崙壽落點
정조 24년
傳于徐有聞曰左副承旨入侍
정조 24년
傳于曺錫中曰右副承旨入侍
정조 24년
傳于徐有聞曰未肅拜兵曹堂上許遞前望單子入之待下批牌招
정조 24년
兵曹參判前望單子入之鄭尙愚落點
정조 24년
兵曹口傳政事大護軍李城輔護軍金祖淳
정조 24년
檢校待敎李存秀書啓臣敬奉聖諭馳往傳諭于東部仁昌坊契兼贊善李城輔所住處則以爲臣玆者又伏承近臣傳宣下諭敦召至意迥出尋常拜稽以來不勝感惶而第臣之新叨資級未蒙收還之命則何敢昌昧入城以仰貽淸朝之羞乎今方束裝治發還尋鄕路違命之罪益無所逃云矣敢啓答曰知道更遣待敎申傳筵敎卿其卽爲復路事爾卽馳往傳諭
정조 24년
檢校待敎李存秀書啓臣敬奉聖諭馳往傳諭于東部仁昌坊契兼贊善李城輔所住處則以爲聖敎雖萬萬鄭重而所叨資級未蒙收還之前臣之進身實無可論今旣束裝登程逋慢恩命尤增悚蹙云矣敢啓答曰知道
정조 24년
傳于徐有聞曰今聞待敎之言儒賢已發行云承旨除下直卽爲馳往兼贊善行到處期與偕入仍傳曰此傳諭同副承旨進去傳諭
정조 24년
以尙衣院別單傳于李翊模曰今番賞格皆從約此別單不安如例論賞而擧行之尙方專當出於爲貢市人除弊之意也果有實惠之下究乎官員等令銓堂知悉試之以外任而未經牧府者當爲牧府未出六品者此後都政時更稟貢市人中貢人之進排者則舊遺在使之倍數蕩減而市民未及下敎立廛床廛紙廛昌廛靑布廛市民等徭役加蠲一朔懸房人等贖錢加蠲十日地衣契貢人比例倍數蕩滌修理契馬蹄紋席蕩滌事分付而其餘計士員役工匠等當以內在木布分等施賞
정조 24년
有政吏批行判書金文淳進參判曺允大參議洪樂游差祭行右承旨李翊模進以金銑爲應敎徐龍輔爲右參贊李顯綏爲典牲直長李潢爲高陽郡守閔斗爀爲朔寧郡守完川君李明奎今陞資憲復資事承傳奉常正南履翼今加通政加資事承傳故府使金履中贈吏參例兼學生金達行贈吏議以上兵曹參判金祖淳兩代故府使具億贈兵判例兼知事具世勣考
정조 24년
以司宰奉事望筒傳于李翊模曰贊成孫擬入
정조 24년
以典設別檢望筒傳于李翊模曰山林子擬入
정조 24년
吏批再政以尹載禧具悌元爲景慕宮令李㝡遠爲高陽郡守趙鎭完爲利川府使韓致應爲奉常正朴鐘淳爲司僕正朴宗慶爲景慕宮令沈來永爲尙衣別提宋欽天爲司宰奉事李敎源爲典設別檢
정조 24년
徐有聞以司僕寺一二提調意啓曰兼內乘洪理爕昨日政移拜訓鍊院副正矣其代卽當差出而德應房累次奉審無頉過行則循例差代有違定式今姑仍任以爲久任責成之地何如傳曰允
정조 24년
兵批判書趙鎭寬進參判鄭尙愚未肅拜參議李瑞朝入直參知朴道翔病左副承旨徐有聞進內乘洪理爕單付仍任事承傳護軍李仁秀趙光鉉副護軍金若鍊申史澳洪秉益趙錫晦姜碩龜李得休申鳳朝洪克浩尹衡東南有寬權璹吳載重李民秀柳相燁具埱金光運李文道崔廷岳成致鳳李宗海尹守默趙岡李源龍洪三弼任聖說任聖尹金魯岳黃顯基李鉐李吉培柳鎭燁白宗海李星會李尙謙廉億齡金德弘金道游以上竝單付
정조 24년
李翊模以禮曹言啓曰每年各陵展謁春則二三月秋則八九月取稟事曾有定式矣今春展謁定於何陵而以何間推擇乎敢稟傳曰今玆之慶卽我先王攸錫也太廟眞殿處告慶禮而今日先謁眞殿顧予孺慕際此無際欲於卽日躬詣月遊之所粗伸忱誠瞻言珠丘夜亦明發竊想陟降洋洋嘉悅于上須予小子之來拜也今春展謁當先行於健元陵次詣元陵展謁後親祭今番儀節皆遵聖祖聖后已行之禮亦當展謁於崇陵而局內諸陵展謁一體爲之祭享則皆遣大臣而日字來月內當擇吉以此知悉可也
정조 24년
李翊模以吏曹言啓曰加設敦寧府都正趙祥逵趙瑗權彝性今已肅拜竝減下何如傳曰允
정조 24년
草莽臣宋煥箕疏曰伏以臣衰癃殘喘躬逢盛際獲覩莫大之慶禮睿質天成溫文克著動容周旋自中規度臣心歡忭有倍恒情榮光已極矣分願粗伸矣雖卽日退塡溝壑更有何憾及登前席天語諄諄有及於臣祖故事仍勉以留身參講臣以平日愛戴之忱益自激感方期一詣雷肆重覿德容復承英音以畢殘生之願迺者崇秩寵擢之命遽下於夢寐之外臣惝怳悸懍若隕淵谷雖欲淹留而自不能安亦命也嗚呼臣本世祿之裔當此國有盛擧區區顒瞻之願自不後於人何待敦命荐降而始爲進身哉只緣涯分不可堪病勢無以强而不能無逡巡之端及承躬迎之敎咫尺之守有難膠固乃不顧譏笑不恤顚仆冒沒起發重入脩門雖得以幸瞻縟儀而微分慙恧益復靡極今承聖諭乃有追踵先正入參大禮之敎臣於是尤不覺汗浹將而騂發顔直欲鑽地以入也況此貳相之職所關甚重自臣之先祖臣以後當是任者實所罕有如臣之至愚極陋無往而非忝先者復何敢不畏一世之嗤點百代之淸議自居以踵先武而唐突冒受乎此臣所以不得蹔住於城闉之下而蒼黃徑歸者也伏乞聖明亟命有司重勘臣逋慢之罪仍將臣職秩竝行鐫削千萬大幸今臣一渡淸漢回望觚稜犬馬之戀冞增耿結竊惟我王世子睿學夙就令聞益彰今其輔翼之道宜懋篤實而古者選左右早諭敎之意庶有以盡之矣於其妙揀之際必難必愼克辨人之賢愚忠奸學之眞僞邪正而公其取捨嚴其規範毋以惡少而或近毋以跡疎而或遺廣加搜羅不至有苟簡之歎以輔成元良德學則豈不盛矣乎惟聖上念哉抑臣又有干瀆宸嚴者屢蒙食物之賜不勝惶感之私而至於版曹所輸揆分靡安不敢祗受伏冀亟命還收焉臣無任云云答曰省疏具悉卿懇予嘗讀朱子封事以輔翼儲嗣眷眷千百言而仍言蒼顔白髮之感千載之下可以想見其君臣之際矣卿旣惠然顧我於慶禮之辰士曰時哉民曰樂哉而場駒可以永夕不意樊園之行直渡淸漢浦雲汀樹之間翹予瞻言歷夜憧憧爵秩之進庖廩之繼卽先王所以待先正先正所以受先王則予可不遵而卿可不膺乎卿疏中抄揀宮僚嚴其規範莫或以惡少而近之跡疎而遺之云云旨哉言乎此固朱子之意也予旣爲之座銘仍飭銓部用作官箴卿以從心之年顔髮尙旺庶幾遲留以爲薰陶之益卿何邁邁若此卿須卽日復路入城副此至意仍傳于李翊模曰此批答遣史官傳諭于贊成行到處
정조 24년
庚申二月初四日辰時上御便殿左副承旨右副承旨入侍時左副承旨徐有聞右副承旨曺錫中記事官洪奭周記注官承膺祚記事官李存秀以次進伏訖命書右贊成宋煥箕疏批及兼贊善李城輔書啓批旨仍敎曰此批答史官卽爲往傳而兼贊善許則待敎往傳也命書傳敎曰今日當先謁眞殿行禮時承史及入直春桂坊贊儀引儀待令敎曰承史待令于永淸門外在院承旨則待令于萬安門外仍命退承史以次退出
정조 24년
庚申二月初四日午時上與王世子詣眞殿展拜入侍時左副承旨徐有聞右副承旨曺錫中記事官洪奭周記注官金景煥承膺祚輔德金羲淳說書洪命周司禦李采侍直成時柱以次隨駕上具翼善冠衮龍袍乘輿王世子亦具翼善冠衮龍袍乘輿隨後出迎春門千五門萬八門由宜春門詣眞殿門外降輿步詣版位王世子亦詣版位行都承旨李鼎揆行右承旨李翊模同副承旨朴崙壽記事官金啓溫原任直提學徐龍輔檢校直提學李晩秀原任直閣金祖淳檢校待敎李存秀由萬安門入就陪班上行四拜禮王世子亦行四拜禮上詣殿內奉審王世子亦隨詣奉審上方奉審嗚咽掩抑不能自定者良久始降出門外乘輿王世子亦乘輿上與王世子詣壽靜殿入謁慈殿仍由宜春門路還由萬八門千五門迎春門御迎春軒命有聞與龍輔晩秀祖淳入侍上曰記昔先朝每欲見曾孫之生而未果矣今拜眞殿予心孺慕何以自抑乎龍輔等曰慶禮旣擧祗謁眞殿登降拜跪皆中矩度此實萬萬年無疆惟休實不勝欣祝之忱矣命書傳敎曰躬詣親告爲伸情禮而儀文雖省約親行告由例有亞獻官以下賞典今番所重自別本宮都提擧右議政李時秀熟馬一匹賜給宮司令趙鎭完閔斗爀李潢今日政外職四品陞敍其中已經郡守者亦於今政府使差送贊禮禮曹判書李晩秀半熟馬一匹賜給典祀官奉常正南履翼大祝應敎金近淳加資未經準職者準職除授執禮副應敎尹序東半熟馬一匹賜給執尊執義曺允遂祭監監察徐翼淳參班閣臣各兒馬一匹承旨各半熟馬一匹史官上弦弓一張賜給贊者謁者贊引等各加一資資窮者代加守僕及奉常寺員役等令該曹米綿從厚施賞又命書傳敎曰眞殿次知中官半熟馬一匹賜給守僕等令該曹米綿施賞又命書傳敎曰近來畿甸民力可謂勞矣當此同慶施惠之時寧或一毫貽弊乎凡係用民力之事皆依近例會減而如器用等屬先令各其所司從便運輸治道外畿邑凡事依園幸例分辦置之事令廟堂分付畿伯又命書榻敎曰政官牌招開政晩秀曰宗廟社稷文廟祭享後膰肉世子宮有中脯封進之例今亦依此擧行事分付何如上曰依爲之條出擧命退諸臣以次退出
정조 24년
行都承旨李鼎揆坐行左承旨金履翼坐行右承旨李翊模坐左副承旨徐有聞坐右副承旨韓用鐸坐直同副承旨成鼎鎭坐直注書洪奭周仕金啓溫病假注書李允謙仕直事變假注書金箕殷仕
정조 24년
李翊模以都摠府言啓曰今日入直內三廳武兼禁軍及軍兵等中日習射請出標信傳曰知道
정조 24년
李翊模啓曰備邊司郞廳來言今日賓廳日次而無時急稟定事不得來會云矣敢啓傳曰知道
정조 24년
成鼎鎭啓曰行大司憲徐邁修執義曺允遂掌令姜文會金履喬持平李重蓮閔榮祖呈辭監察茶時之意敢啓傳曰知道
정조 24년
李翊模啓曰御營廳將官來言今日本廳軍兵日次私習云矣敢啓傳曰知道
정조 24년
李翊模啓曰今庚申年京外守令邊將薦擧單子依例捧入而其中應薦不薦人令該曹察推何如傳曰允
정조 24년
傳于李翊模曰右承旨入侍
정조 24년
備忘記伐登萬戶金聲振下直長弓一張長箭一部片箭一部同兒一箇賜給
정조 24년
金啓溫病代以李允謙爲假注書
정조 24년
李翊模啓曰事變假注書尹致永身病猝重勢難察任今姑改差何如傳曰允
정조 24년
尹致永改差代以金箕殷爲事變假注書
정조 24년
以義禁府赦文書還入傳于成鼎鎭曰漸次爲之旣設言矣亦不必曠日持久禁府文書中韓後樂李瑓宋煥程李觀源李福海李有喆俱以法外被配身死姓名尙在於丹書與申驥顯將爲墨抹以下前有職名之人只當入於此後歲抄且是已啓下之文書別無更捧傳旨之擧矣至於申驥顯竝與罪名蕩滌而直書於名下仍爲啓下亦不必更捧傳旨以此分付
정조 24년
傳于成鼎鎭曰承旨玉堂之代前望單子入之牌招入直臺諫前望單子入之待下批牌招察任
정조 24년
承旨前望單子入之韓用鐸落點
정조 24년
臺諫玉堂前望單子入之大司諫李東稷司諫李龜雲掌令吳泰彦趙彦喆獻納金近淳正言池德斌李萬運持平高應觀李𡎘校理李之聃副修撰閔命爀落點
정조 24년
承旨前望單子入之成鼎鎭落點
정조 24년
以吏曹歲抄還入傳于韓用鐸曰被謫蒙放秩李萬軾減一等
정조 24년
李翊模啓曰事變假注書金箕殷時無職名令該曹依例付軍職冠帶常仕何如傳曰允
정조 24년
以吏曹判書金文淳參判曺允大上疏傳于徐有聞曰古例則復官者追給告身近例則只以傳旨啓下捧承傳於該曹所謂近例卽推諉捱過之俗習中出來旣不一一釐正追給則勢將從近例矣可謂都無事而該曹尤無可以擧行者此上疏豈非衍文乎還給
정조 24년
以判義禁趙尙鎭知義禁趙鎭寬同義禁申大謙金履翼等聯名上疏傳于徐有聞曰追奪罪名非禁府所知至於竄配年前究竟則此等疏章徒歸於損體壞例還給
정조 24년
以行左承旨金履翼左副承旨徐有聞聯名上疏傳于徐有聞曰今日處分卽不過未及爻周者爻周也事面反甚輕歇於先宥諸人則聯疏又何爲也此疏還給大臣箚辭詳言事實於批中莫或以此處義也
정조 24년
以應敎金銑上疏傳于金履翼曰堂疏初無還給之事則旣曰還給已徹之疏仍請還入其疏賜批奏御文字何等至愼況堂箚又何等體重則不知僚員之疏與箚有此題外之疏捧納承旨從重推考此上疏還給使之釐改
정조 24년
金履翼啓曰卽者校理閔師宣修撰洪樂安謂有情勢陳章徑出原疏纔已退却矣所當直捧禁推傳旨而此與無端徑出有異推考警責竝卽牌招何如傳曰付之生疎當初雖不嚴處豈可仍爲行公乎竝遞其職出番玉堂牌招入直
정조 24년
徐有聞啓曰奏御文字何等愼重而應敎金銑上疏中措語未免爽誤臣之矇然捧入不勝惶悚而當該玉堂不可無警推考何如傳曰奚特不謹乎不誠甚矣嚴勘可也
정조 24년
以江原監司南公轍狀啓洪川縣民家失火事傳于李鼎揆曰各別顧助如有小殘戶之分給還穀除減事分付該營之尙無啓聞必是屯將不報營之致令壯帥査實嚴治以爲懲後之地
정조 24년
兵曹佐郞金珍恪書啓曰臣於本月初四日巳時量敬奉聖批馳往廣州境肆覲站未時量傳諭于右贊成宋煥箕所到處則以爲臣昨於路次猥陳一疏略暴悃愊冀蒙鑑諒而逋慢之罪則極矣惟嚴譴是俟卽伏奉聖批十行諄複反加優奬實是臣之萬萬不敢當者顧以如臣無似何以得此於聖明也臣之今番膺命而獲覩慶禮者固非可擬於踵先武矣疏中所陳輔翼之方者豈亦有一毫覻得於朱子之意也今於座銘官箴之諭臣心惶愧益不知攸措而竊仰聖上貽謨燕翼靡不用極其所惓惓於輔導者有如是焉臣雖退在田廬將與村叟野老益復有以歡忭蹈舞也臣方病伏旅店涔涔欲盡殆是進退維谷也勤諭之下終未免違越冞切悚懍而已云是白如乎臣則仍爲復路緣由竝以馳啓爲白臥乎事是良爾詮次善啓向敎是事
정조 24년
成鼎鎭以吏曹言啓曰加設敦寧府都正李光德今已肅拜減下而鄭謙煥鄭元林李克永曺羽振俱有身病羅烈鄭世煥張胤宗尹光絅柳崔昌迪鄭桔俱在外云何以爲之敢稟傳曰允在京有身病者待差使之肅拜在外者官敎卽爲成送難强者可以上來者令道臣報來後草記可也
정조 24년
李鼎揆以漢城府言啓曰過期未婚之類分付各部搜訪報來故列錄書入之意敢啓傳曰知道
정조 24년
李鼎揆以賑恤廳言啓曰今此陳賀時文侍從武邊禦蔭牧府使以上自鄕上來參班人下去時年六十以上人給糧資事自吏兵曹草記蒙允矣華城兵曹參議李瑞朝行副護軍趙光存副司果趙象存行副護軍曺命楫行大護軍曺允彬京畿行護軍尹在明副護軍金聖準副司果李益恢前府使李衡弼行護軍李鎭璧廣州副司果李義明各米二斗錢一兩忠淸道副護軍洪克浩副司果李之聃尹行逵洪光一具晉行江原道副護軍李一曾各米三斗錢三兩慶尙道行護軍姜翰行副護軍金翰東副司果權文度副護軍趙錫晦金若鍊刑曹參議李益洙副司果南必錫副護軍成彦檝副司果洪李萬運全羅道行副護軍高廷憲副護軍金圭夏行護軍文鳳翼修撰高宅謙平安道副司果趙彦哲咸鏡道副司果李敬臣各米四斗錢四兩會寧副司果吳泰彦米五斗錢五兩合米七石四斗錢九十八兩從其道里遠近參量以給而行護軍吳大益柳協基行副護軍金致晙仍爲留京辭受云故不爲上下之意敢啓傳曰知道都是疎闊所致每欲甄用者且聞其留京行護軍吳大益摠管中時帶銓堂人許遞其代除授令政院待開門牌招察任可也
정조 24년
李翊模以御營廳言啓曰本廳縣錄牙兵金玉相等私獵於廣州淸溪山近處大虎一頭中豹虎一頭捉來矣謹此封進而砲手等依例分等施賞之意敢啓傳曰知道
정조 24년
同副承旨朴崙壽啓曰臣於本月初四日申時敬奉聖諭當日亥時量馳往楊州豐壤村傳諭于兼贊善李城輔所到處則以爲猥蒙聖慈特加眷顧夜分已闌之際承宣傳示別諭禮際過隆辭旨甚墾至以偕入爲敎有非微末賤臣所敢承當震恐隕越靡所容措竊伏念前後隆天重地之施實是千古之所罕聞也臣以萬萬無似濫叨如此殊寵雖糜粉隕結尙何以仰酬德意之萬一哉惟是獲參慶禮昵近淸光退塡溝壑寧有餘恨而重以新叨爵秩大駭聞聽其爲貽羞朝廷當何如哉揆分揣義不敢冒膺還尋鄕路已到此中瞻望五雲不勝犬馬之忱今則以一出不可復入雖伏蒙恩諭之勤懇而擔曳病骸寸寸前進不得暫時淹滯方命之罪固在罔赦但恭俟嚴章之降而已至於承宣偕來之命尤有所不敢祗承幸卽收還恩旨俾得以安意還鄕千萬顒望之至云矣儒賢明將前進臣旣承偕入之命仍爲隨往之意馳啓爲白臥乎事是良爾詮次善啓向敎是事
정조 24년
領議政李秉模箚曰伏以維天維祖宗默垂眷佑兩禮竝行於一日百籙申錫於貳邸億萬年磐泰之基自今伊始臣民蹈忭曷有其極臣猥以無似之賤品幸逢千一之嘉會名廁蕫事之列跡忝命賓之班擎醴進冊周旋於殿陛祥雲瑞日輝暎於紳笏歡欣怳惚誠不知何以獲此於是日是禮也龍光所被文綉不足以喩其章而不意錫馬之典又侈於諸臣論賞之際勞蔑恩重且惶且愧臣雖愚迷竊瞷我殿下於是禮也述聖祖攸行之儀體寧考從簡之旨節文則極其典重物采則一切省約有以仰大聖人至精至微之義妄意應行之賞雖載已例亦必在於難愼之科矣乃玆天廐上駟胡爲於賤臣之門也無內無外無大無小咸以與覩盛禮爲榮況乎隨執事之後膺寵賚之命此實人人之所願欲而不可得者臣豈敢辭爲而亦不敢出乘而拜賜之計者誠欲仰贊述聖祖之事體寧考之志之盛德至善也伏乞聖明俯垂諒察收還恩典以安微分焉仍伏念臣之見任豈容一日冒據而駐輦特授迺在元朝命吉之日卽地登筵仍奉都監提擧之任去就有未暇論進退無以自由顧其中心雖食息之靡安觀於外面若廉恥之都忘國體之壞損物議之嗤點當如何也責任之輕重才器之當否上有聖鑑下有國論臣不必自爲之說而第有一事雖有欲爲臣典爲之解者實有說不去處臣之獲解左揆月纔三易而旋又再叨首席今日之受苟無不可則前日之辭何其不誠也在左揆則辭之在元輔則受之是所謂辭萬受十萬而雖龍斷之賤丈夫亦將羞與之伍矣而謂賤丈夫之所羞伍而置之具瞻之地乎思之及此自不覺背汗而顔騂矣臣今奉命行將出疆伏惟殿下天地於臣父母於臣誠願亟解本兼之職以卒生成之澤俾臣得以安意治行暫效原隰之勞少伸塵刹之報千萬幸甚臣於昨日接見朝紙許多曠蕩之恩實出志慶之盛念而第伏念刑政有國所愼苟有關係者博詢而議其宥不宥卽所以與國人共之也殿下何不念此而處分太遽也臣雖素乏知識無足備數堂堂大朝廷豈無可採之論也伏乞更加三思詢于僉議而審處使天下後世懼隄防之嚴知關和之重而爲萬世法焉取進止答曰省箚具悉卿懇卿於冠焉而爲賓冊焉而爲都提擧與以爲幸何讓例賞乎且況賞典之竝從太簡約予意卿當體悉於赦令亦用此規今日宥一人明日宥一人實踐赦文中添入之赦句則始似簡約久當有維新之效此義不可不使輔相知之仍傳于韓用鐸曰此批答遣史官傳諭
정조 24년
領議政李秉模左議政沈煥之右議政李時秀聯名箚曰伏以人主臨九五之尊操太阿之柄凡於刑政欲宥則宥欲滌則滌何待乎公卿輔弼耳目之臣議之廷中而後決之哉然而雖在尋常疏釋亦必瞿瞿於平反之際者蓋不欲以一人之聰明輕萬世之法程也而況義在春秋名係關和者乎臣等之或附陳或聯箚者卽斯義也及奉批旨若曰今日宥一人明日宥一人實踐赦文中添入之赦句久當有維新之效此意不可不使輔相知之又若曰天地之道易簡而已在今益爲時措之宜予欲以此爲權爲度亦望卿等之知此輔予臣等於殿下一謨一訓一政一令未嘗不莊誦感服而今玆之敎臣等誠愚迷莫敢曉也敎文中赦句添入聖人所以代天育物赦其疑而布維新之化也時措云乎者制度文章之斟酌損益及用輕典用重典之以時推移也是之謂簡易是之謂彌綸安有義在春秋名係關和而惟以一赦字責維新之效寓時措之宜乎公卿輔弼不預聞耳目不預知惟殿下運之於心斷之於心遂以爲一定之權度臣等雖不敢以輔弼自居問其官則是也雖至屢瀆之爲罪寧可一箚而止仍又自解以塞一日之責也方當萬品欣榮八域鼓舞之辰何苦爲此而繞壁彷徨終不能止者倘蒙殿下穆然思其故則必不竟日而反汗矣輒復相率聯籲伏乞聖明亟寢日昨所下處分以嚴萬世隄防焉臣等昨日呈箚而承宣謂以明日呈納臣等未詳委折而大違格例且關後弊臣等謂當該承宣施以罷職之典宜矣答曰省箚具悉卿等之懇今番赦令分三等或先擧其大者細者或追擧其大而姑置與細而未及竝提者自今簪纓之家庶無䵝䵢之棄人瞹眛之廢族大義益明於不言中而諸家各人之願忠莫達者樂爲之咸囿於一視之內世臣之幸卽朝廷之幸而朝廷之幸亦卽維億萬年之幸近日處分豈或毫分近似於任一己之聰明輕萬世之法程也哉昨因政院微稟雖知箚本之到院不但以社享出齋經宿拜殿之餘何可應接這般公事乎使錄事往諭追呈之意卿等之請罪承宣必是錄事錯傳下敎卿等若卽詳問於該錄事當知其實仍傳曰此批答遣史官傳諭